ΓΡΑΠΤΗ ΕΡΩΤΗΣΗ E-3479/02

υποβολή: Philippe Herzog (GUE/NGL) προς την Επιτροπή

(6 Δεκεμβρίου 2002)

Θέμα: Επέκταση της μεθόδου Lamfalussy και χρηματοπιστωτική εποπτεία

Κατά τη συζήτηση για την επέκταση της μεθόδου Lamfalussy και τη χρηματοπιστωτική εποπτεία, στην ολομέλεια της 19ης Νοεμβρίου 2002 στο Στρασβούργο, ο

αρμόδιος για την εσωτερική αγορά Επίτροπος δέχθηκε να απαντήσει σε καθένα από τους ομιλητές. Έκανε όμως μια εξαίρεση, παραλείποντας να απαντήσει στο συντάκτη της παρούσας ερώτησης, που επιθυμεί να μάθει εάν η παράλειψη αυτή ήταν εκούσια ή όχι και ζητεί απάντηση σε ένα ερώτημα που είχε διατυπώσει κατά την ομιλία του. Είχε εκφράσει ανησυχία για την τάση της Ένωσης να συγκλίνει προς τους κανόνες που θεσπίζουν οι ΗΠΑ με την προοπτική μιας ενοποιημένης διατλαντικής χρηματοπιστωτικής αγοράς, χωρίς το Ευρωπαϊκό Κοινοβούλιο να έχει ποτέ συζητήσει για έναν τέτοιο στόχο.

Όμως, σύμφωνα με τα προπαρασκευαστικά έγγραφα της συνεδρίασης του TABD (Transatlantic Business Dialogue)της 6ης και 8ης Νοεμβρίου 2002, ο αρμόδιος για την εσωτερική αγορά Επίτροπος είχε δηλώσει στις 29 Μαΐου 2002, σε μια σύσκεψη με τον Πρόεδρο της SEC (Securities and Exchange Commission), την πρόθεσή του to provide the transatlantic world with one liquid and integrated financial market (να προσφέρει στο διατλαντικό κόσμο μια ρευστή και ενοποιημένη χρηματοπιστωτική αγορά).

Το ερώτημα προς την Επιτροπή είναι διπλό:

1. Αντιστοιχεί η δήλωση αυτή σε κάποια εντολή του Συμβουλίου· μήπως της Επιτροπής· ή πρόκειται για προσωπική θέση· έχει εξεταστεί, και εάν ναι, από ποιό όργανο·

2. Πώς αιτιολογούν ο Επίτροπος ή η Επιτροπή τις θέσεις αυτές·

Απάντηση του κ. Bolkestein εξ ονόματος της Επιτροπής

(16 Ιανουαρίου 2003)

Το αρμόδιο για την εσωτερική αγορά μέλος της Ευρωπαϊκής Επιτροπής δήλωσε, μετά τη συνάντησή του με τον πρώην πρόεδρο της Επιτροπής Κινητών Αξιών και Συναλλάγματος (SEC), ότι έχει ως μακροπρόθεσμο στόχο του να εργαστεί για να παράσχει στον κόσμο μια ρευστή και ενοποιημένη χρηματοπιστωτική αγορά και έκτοτε έχει κάνει μια σειρά παρομοίων δημοσίων δηλώσεων, ακόμη και πρόσφατα σε ένα λόγο που εκφωνήθηκε αντ' αυτού στις 10 Δεκεμβρίου 2002.

Οι λόγοι για τους οποίους τούτος αναφέρθηκε σε μια τέτοιου είδους ενοποιημένη χρηματοπιστωτική αγορά είναι οι εξής τρεις:

Οι πρόσφατες μελέτες κατέδειξαν ταψηλά οικονομικά και κοινωνικά οφέλη για όλα τα μέρη από την ενοποίηση της ευρωπαϊκής χρηματοπιστωτικής αγοράς και την κατάργηση των κανονιστικών φραγμών. Το ίδιο θα έπρεπε να συμβαίνει και για την ενοποίηση της διατλαντικής αγοράς.

Οι ευρωπαίοι επενδυτές, επιχειρήσεις και καταναλωτές τιμωρούνται από το status quo. Η έκθεση Lamfalussy κατέδειξε τους φραγμούς στο εξωτερικό εμπόριο, και ιδίως τους φραγμούς στην αγορά των Ηνωμένων Πολιτειών (π.χ. καμία πρόσβαση σε οθόνες διαπραγμάτευσης) ως έναν από τους κύριους παράγοντες επιβράδυνσης της ενοποίησης της ευρωπαϊκής αγοράς. Αντίθετα, οι ευρωπαϊκές αγορές είναι σχετικά ανοικτές στις επιχειρήσεις των Ηνωμένων Πολιτειών και στις ανταλλαγές. Αυτοί οι φραγμοί είναι απαράδεκτοι και πρέπει να καταργηθούν προς συμφέρον των επιχειρήσεων και των επενδυτών και των δύο των πλευρών.

Ακόμη περισσότερο, πρόσφατα γεγονόταπογράμμισαν το πώς οι δράσεις σε μια χώρα μπορούν και έχουν άμεσα αποτελέσματα στις επιχειρήσεις των άλλων χωρών. Ο νόμος Sarbanes-Oxley των Ηνωμένων Πολιτειών είναι ένα κλασσικό παράδειγμα αυτού.

Ο Επίτροπος πιστεύει ότι η λύση σ' αυτά τα ζητήματα είναι η σταθερή και αποτελεσματική συνεργασία μεταξύ των αρχών και από τις δύο πλευρές του Ατλαντικού. Στόχος θα έπρεπε να είναι η αμοιβαία σύγκλιση σε κοινές αρχές εκεί όπου είναι δυνατό, αναγνωρίζοντας ταυτόχρονα και σεβόμενη το δικαίωμα της άλλης πλευράς να χρησιμοποιήσει διαφορετικά μέσα ρύθμισης. Αντίθετα με ό,τι διατείνεται το Αξιότιμο Μέλος του Ευρωπαϊκού Κοινοβουλίου, τούτο δεν συνεπάγεταιιοθέτηση των κανόνων των Ηνωμένων Πολιτειών. Ως μέρος αυτού, η θετική οικονομική ατζέντα Ευρωπαϊκή Ένωση — Ηνωμένες Πολιτείες που ξεκίνησαν οι πρόεδροι Prodi και Bush τον Μάιο 2002 απαιτεί διάλογο των χρηματοπιστωτικών αγορών όσον αφορά τα κανονιστικά ζητήματα. Στελέχη της Επιτροπής συνάντησαν τις αρχές των Ηνωμένων Πολιτειών αρκετές φορές κατά το 2002 και αναμένουν να έχουν μ' αυτές τακτικές συνεδριάσεις κατά το 2003 με σκοπό την επίλυση αυτών των ζητημάτων.

Υπό αυτή την έννοια, αν και οι δηλώσεις στις οποίες αναφέρθηκε το Αξιότιμο Μέλος του Ευρωπαϊκού Κοινοβουλίου εκφράζουν την προσωπική άποψη του Επιτρόπου, τούτες είναι πλήρως συνεπείς με την πολιτική της Ευρωπαϊκής Ένωσης και τις εντολές του Συμβουλίου.

Η Επιτροπή θα συνεχίσει να ενημερώνει το Ευρωπαϊκό Κοινοβούλιο για οποιαδήποτε σχετική πρόοδο.